Afrikaner­geskiedenis­boeke aan Erfenisstigting geskenkMarieka Visagé met die boeke wat sy aan die Erfenisstigting se biblioteek geskenk het. (Foto: Verskaf) ŉ Oudonderwyseres het vier boeke wat sy oor die Afrikanergeskiedenis geskryf het aan die Erfenisstigting se biblioteek by die Voortrekkermonument geskenk. Marieka Visagé (75), was meer as 20 jaar lank ŉ wiskunde-onderwyseres tot sy afgetree het. Sy het nog altyd ŉ liefde vir die geskiedenis gehad. Toe die Christelik-Volkseie Onderwys-skole (CVO) haar genader het om te help skryf aan ŉ Afrikanergeskiedenis-leerplan kon sy nie die geleentheid laat verbygaan nie. “My ouma het altyd vir ons voor die kaggel geskiedenisverhale vertel en reeds as kind was ek mal daaroor. Die CVO het my in 2012 gevra om die leerplan saam te stel en ek was bitter opgewonde,” vertel Visagé. “Ek het ses boeke geskryf, een vir elke graad van 4 tot 9. In 2019 besluit ek toe om die boeke as storieboeke oor te skryf. Ek het net gevoel ek moet iets vir my mense doen. Ek wou die geskiedenis weer by mense uitkry. Kinders weet nie meer van ons Afrikanergeskiedenis nie omdat dit nie op skoolvlak in diepte behandel word nie.” Die eerste boek handel oor die Khoi-San-kultuur en Jan van Riebeeck. Die tweede boek kyk na die gebeure rondom die Groot Trek. Die derde handel oor die Anglo-Boereoorlog en die Vrede van Vereeniging en die laaste boek in die reeks handel oor die tydperk tot 1994. Die boeke wat deur Marieka Visagé aan die Erfenisstigting se biblioteek geskenk is. (Foto: Verskaf) “Die boeke kort ŉ plek waar mense dit kan lees, sien en daarvan weet, en daarom glo ek ŉ Afrikaanse organisasie soos die Erfenisstigting is die beste plek om dit te bewaar.” Marianne Hennig, biblioteekassistent by die Erfenisstigting, sê die boeke vertel die geskiedenis op ŉ maklike, leesbare manier. “Dit word visueel baie goed uitgebeeld en is maklik om te lees. Dit is baie goed vir kinders en sal hulle beslis help om die geskiedenis beter te verstaan. Wat dit ook uniek maak, is dat Visagé liedjies, gedigte en foto’s van daardie tydperke bygevoeg het,” sê Hennig. Die biblioteek is weeksdae van van 08:00 tot 16:00 oop en mense kan by die biblioteek hulle navorsing doen.